1990 के दशक में इसी जाति से आने वाले ब्रह्मेश्वर मुखिया ने रणवीर सेना का गठन किया। इस संगठन ने मुखिया के नेतृत्व में भोजपुर, गया, जहानाबाद आदि जिलों के विभिन्न गांवों की दलित-ओबीसी बस्तियों में नरसंहारों को अंजाम दिया तथा लगभग 300 लोगों की हत्याएं कीं। इन नरसंहारों के साजिशकर्ता के रूप में मुखिया वर्षों तक भूमिगत रहा। इस दौरान पुलिस ने उस पर पांच लाख रूपए का ईनाम घोषित कर रखा था। 29 अगस्त 2002 को उसे पटना के एक्जीबिशन रोड से गिरफ्तार किया गया था। वह नौ साल तक जेल में रहने के बाद आठ जुलाई 2011 को जमानत पर रिहा हुआ। वह 277 लोगों की हत्या से संबंधित 22 अलग-अलग आपराधिक मामलों (नरसंहार) में अभियुक्त था। इनमें से 16 मामलों में उसे साक्ष्य के अभाव में बरी कर दिया गया था। बाकी छह मामलों में वह जमानत पर था। इन्हीं मामलों में से एक, बथानी टोला मामले में सुनवाई के दौरान पुलिस ने कहा कि मुखिया फरार है जबकि वह उस समय जेल में था। फरार घोषित किए जाने के कारण उस समय उसे इस मामले में सज़ा नहीं हो सकी थी। बाद में उसे इस मामले में भी हाईकोर्ट से जमानत मिल गई थी। कुछ अज्ञात लोगों ने एक जून, 2012 को ब्रह्मेश्वर मुखिया की हत्या कर दी थी, जिसकी जांच सीबीआई कर रही है।